CELEX: 32021R0521
Language: bg
Date: 2021-03-24 00:00:00
Title: Регламент за изпълнение (ЕС) 2021/521 на Комисията от 24 март 2021 година за установяване на специфични правила относно механизма, с който по отношение на износа на определени продукти се прилага условие за представяне на разрешение за износ

25.3.2021   
               
               
                  BG
               
               
                  Официален вестник на Европейския съюз
               
               
                  L 104/52
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/521 НА КОМИСИЯТА
         от 24 март 2021 година
         за установяване на специфични правила относно механизма, с който по отношение на износа на определени продукти се прилага условие за представяне на разрешение за износ
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2015/479 на Европейския парламент и на Съвета от 11 март 2015 г. относно общите правила за износ (1), и по-специално член 5 от него,
         като има предвид, че:
         
                     (1)
                  
                  
                     На 30 януари 2021 г. Комисията прие Регламент за изпълнение (ЕС) 2021/111 (2), съгласно който износът на ваксини срещу COVID-19, както и на активни вещества, включително основни и оперативни клетъчни банки, използвани за производството на такива ваксини, подлежи на условие за представяне на разрешение за износ в съответствие с член 5 от Регламент (ЕС) 2015/479. В края на шестседмичния период след датата на влизане в сила на тези мерки Комисията прие Регламент за изпълнение (ЕС) 2021/442 (3), съгласно който износът на същите продукти подлежи до 30 юни 2021 г. на условие за представяне на разрешение за износ в съответствие с член 6 от Регламент (ЕС) 2015/479.
                  
               
                     (2)
                  
                  
                     Недостигът на доставки на ваксини срещу COVID-19 в световен мащаб продължава и дори се увеличава предвид забавянията при производството.
                  
               
                     (3)
                  
                  
                     В съответствие с Регламент за изпълнение (ЕС) 2021/442 държавите членки трябва да отказват издаването на разрешения за износ, когато съответният износ представлява заплаха за изпълнението на предварителните споразумения за закупуване между Съюза и производителите на ваксини с оглед на обема на износа или други съответни обстоятелства, като например броя на ваксините, доставени на Съюза към момента на подаване на искането.
                  
               
                     (4)
                  
                  
                     Все още е налице липса на прозрачност, като продължават да съществуват ограничаващи фактори във връзка с производството на ваксини срещу COVID-19 и забавяния при доставянето им в Съюза, което може да представлява заплаха за сигурността на доставките в рамките на Съюза на стоките, обхванати от Регламент за изпълнение (ЕС) 2021/442. Поради това при вземане на решението за предоставяне или отказ на разрешение за износ следва да се вземат предвид и допълнителни елементи.
                  
               
                     (5)
                  
                  
                     Информацията, събрана от Комисията чрез механизма под формата на разрешения за износ, въведен с Регламент за изпълнение (ЕС) 2021/111 и продължен с Регламент за изпълнение (ЕС) 2021/442, както и чрез митническите данни показва, че износът, по отношение на който се прилага механизмът за издаване на разрешение, може да бъде насочен през държави, които досега са били освободени от изискването за разрешение за износ, като по този начин не се позволява постигането на изискваното равнище на прозрачност. Поради това прилагането на тези освобождавания следва да бъде временно преустановено.
                  
               
                     (6)
                  
                  
                     Освобождаването следва да се запази за някои от държавите и териториите, посочени в член 1, параграф 9, буква а) от Регламент за изпълнение (ЕС) 2021/442, а именно за тези, които са особено зависими от метрополните вериги на доставка на държавите членки, към които са прикрепени, или съответно от тези на съседните държави членки.
                  
               
                     (7)
                  
                  
                     От информацията, посочена в съображение 5, стана също така ясно, че производители от Съюза са изнасяли големи количества стоки, обхванати от механизма за издаване на разрешение за износ, за държави, които имат голям собствен производствен капацитет, като в същото време тези държави ограничават собствения си износ за Съюза посредством законодателни разпоредби или чрез договорни или други споразумения, сключени с установените на тяхна територия производители на ваксини. Този дисбаланс води до недостиг на доставки в рамките на Съюза.
                  
               
                     (8)
                  
                  
                     Освен това от същата информация стана ясно, че производители от Съюза са изнасяли големи количества стоки, обхванати от механизма за издаване на разрешение за износ, за някои държави, които нямат производствен капацитет, но в които процентът на ваксиниране е по-висок от този в Съюза или в които настоящата епидемиологична обстановка не е толкова сериозна, колкото в Съюза. По този начин износът за тези държави може да застраши сигурността на доставките в рамките на Съюза.
                  
               
                     (9)
                  
                  
                     Държавите членки следва съответно да отказват издаването на разрешения за износ.
                  
               
                     (10)
                  
                  
                     При извършването на своята оценка на проекта на решение, за който е направено уведомление от компетентния орган на държавата членка в съответствие с член 2, параграф 4 от Регламент за изпълнение (ЕС) 2021/442, Комисията следва да взема предвид същите допълнителни елементи.
                  
               
                     (11)
                  
                  
                     Поради неотложния характер на ситуацията предвидените в настоящия регламент мерки следва да бъдат предприети в съответствие с член 3, параграф 3 от Регламент (ЕС) 2015/479.
                  
               
                     (12)
                  
                  
                     Настоящият регламент следва да влезе в сила незабавно. Като се има предвид член 5, параграф 5 от Регламент (ЕС) 2015/479, предвидените в настоящия регламент мерки следва да се прилагат в продължение на шест седмици,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Прилагането на член 1, параграф 9, буква а) от Регламент за изпълнение (ЕС) 2021/442 се преустановява.
            Преустановяването обаче не се прилага за следните държави и територии:
            
                        —
                     
                     
                        Андора,
                     
                  
                        —
                     
                     
                        Фарьорските острови,
                     
                  
                        —
                     
                     
                        Сан Марино,
                     
                  
                        —
                     
                     
                        Ватикана,
                     
                  
                        —
                     
                     
                        отвъдморските страни и територии, изброени в приложение II към Договора за функционирането на Европейския съюз,
                     
                  
                        —
                     
                     
                        Бюзинген,
                     
                  
                        —
                     
                     
                        Хелголанд,
                     
                  
                        —
                     
                     
                        Ливиньо,
                     
                  
                        —
                     
                     
                        Сеута и Мелила.
                     
                  
         
            Член 2
            
               1.   Компетентният орган на държавата членка издава разрешение за износ, поискано в съответствие с Регламент за изпълнение (ЕС) 2021/442, при условие че:
               
                           а)
                        
                        
                           разрешението за износ отговаря на условията по член 1, параграф 7 от Регламент за изпълнение (ЕС) 2021/442;
                        
                     
                           б)
                        
                        
                           разрешението не представлява по друг начин заплаха за сигурността на доставките в рамките на Съюза на стоките, обхванати от Регламент за изпълнение (ЕС) 2021/442.
                        
                     
            
               2.   За да определи дали условието по параграф 1, буква б) е изпълнено, компетентният орган на държавата членка оценява следните фактори:
               
                           а)
                        
                        
                           дали държавата на местоназначение на износа ограничава собствения си износ за Съюза на стоки, обхванати от Регламент за изпълнение (ЕС) 2021/442, или на суровините, от които те се произвеждат, посредством законодателни разпоредби или чрез други средства, включително чрез сключването на договорни споразумения с производителите на тези стоки;
                        
                     
                           б)
                        
                        
                           съответните преобладаващи условия в държавата на местоназначение на износа, включително епидемиологичната обстановка, процента на ваксиниране и съществуващата наличност на стоките, обхванати от Регламент за изпълнение (ЕС) 2021/442.
                        
                     
            
               3.   Когато Комисията оценява проекта на решение, за който е направено уведомление от компетентния орган на държавата членка в съответствие с член 2, параграф 4 от Регламент за изпълнение (ЕС) 2021/442, тя също така преценява дали е изпълнено условието по параграф 1, буква б) от настоящия член, като взема предвид факторите, изброени в параграф 2 от него.
            
         
         
            Член 3
            Настоящият регламент влиза в сила в деня след деня на публикуването му в Официален вестник на Европейския съюз.
            
            Той се прилага в продължение на шест седмици след влизането му в сила.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 24 март 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 83, 27.3.2015 г., стр. 34.
         
            (2)  Регламент за изпълнение (ЕС) 2021/111 от 29 януари 2021 г. година за извършване на износ на определени продукти при условие на представяне на разрешение за износ (ОВ L 31 I, 30.1.2021 г., стр. 1).
         
            (3)  Регламент за изпълнение (ЕС) 2021/442 от 11 март 2021 г. за извършване на износ на определени продукти при условие на представяне на разрешение за износ (ОВ L 85, 12.3.2021 г., стр. 190).